CELEX: 32019D0720
Language: el
Date: 2019-04-30 00:00:00
Title: Απόφαση (ΕΕ) 2019/720 της Επιτροπής, της 30ής Απριλίου 2019, σχετικά με την προτεινόμενη πρωτοβουλία πολιτών με τίτλο «Τέρμα στη φορολογική απαλλαγή των αεροπορικών καυσίμων στην Ευρώπη» [κοινοποιηθείσα υπό τον αριθμό C(2019) 3250]

10.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 122/53
               
            
         ΑΠΟΦΑΣΗ (ΕΕ) 2019/720 ΤΗΣ ΕΠΙΤΡΟΠΗΣ
         της 30ής Απριλίου 2019
         σχετικά με την προτεινόμενη πρωτοβουλία πολιτών με τίτλο «Τέρμα στη φορολογική απαλλαγή των αεροπορικών καυσίμων στην Ευρώπη»
         
            
               [κοινοποιηθείσα υπό τον αριθμό C(2019) 3250]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «Τέρμα στη φορολογική απαλλαγή των αεροπορικών καυσίμων στην Ευρώπη» αναφέρεται στα εξής: «Καλούμε την Ευρωπαϊκή Επιτροπή να προτείνει στα κράτη μέλη την επιβολή φόρου στα αεροπορικά καύσιμα (κηροζίνη). Μολονότι ο κλάδος των αερομεταφορών αποτελεί μία από τις ταχύτερα αναπτυσσόμενες πηγές εκπομπών αερίων θερμοκηπίου, παρέχονται φορολογικά πλεονεκτήματα στον κλάδο αυτό.»
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αφορούν τα εξής: «Ενώ οι οικολογικότερες εναλλακτικές λύσεις στις αερομεταφορές υπόκεινται σε υψηλούς φόρους, χορηγούνται πολλές και άδικες φορολογικές απαλλαγές στον κλάδο των αερομεταφορών. Τα αεροπορικά καύσιμα παραμένουν αφορολόγητα στην Ευρώπη και τα κράτη μέλη δεν επιβάλλουν ΦΠΑ στα αεροπορικά εισιτήρια, γεγονός που καθιστά τις αερομεταφορές όλο και πιο ελκυστικό τρόπο μεταφοράς, παρότι εμφανίζουν τη μεγαλύτερη ένταση άνθρακα. Η φορολόγηση της κηροζίνης θα επιτρέψει στην ΕΕ να αυξήσει δραστικά τη χρηματοδότηση για πιο πράσινη κινητικότητα, δεδομένου ότι οι μεταφορές είναι ο ταχύτερα αναπτυσσόμενος τομέας εκπομπών αερίων θερμοκηπίου.»
                  
               
                     (3)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω της ευρωπαϊκής πρωτοβουλίας πολιτών.
                  
               
                     (4)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (5)
                  
                  
                     Νομικές πράξεις της Ένωσης για την εφαρμογή των Συνθηκών μπορούν να εκδίδονται όσον αφορά διατάξεις για την εναρμόνιση των νομοθεσιών περί των φόρων κύκλου εργασιών, των ειδικών φόρων καταναλώσεως και των λοιπών εμμέσων φόρων, στον βαθμό που η εναρμόνιση αυτή είναι αναγκαία για να εξασφαλισθεί η εγκαθίδρυση και η λειτουργία της εσωτερικής αγοράς και να αποφευχθούν οι στρεβλώσεις του ανταγωνισμού, βάσει του άρθρου 113 της Συνθήκης για τη λειτουργία της Ευρωπαϊκής Ένωσης (ΣΛΕΕ).
                  
               
                     (6)
                  
                  
                     Για τους λόγους αυτούς, η προτεινόμενη πρωτοβουλία πολιτών δεν ευρίσκεται καταφανώς εκτός του πλαισίου των αρμοδιοτήτων της Επιτροπής όσον αφορά την υποβολή πρότασης για την έκδοση νομικής πράξης της Ένωσης για την εφαρμογή των Συνθηκών σύμφωνα με το άρθρο 4 παράγραφος 2 στοιχείο β) του κανονισμού.
                  
               
                     (7)
                  
                  
                     Επιπλέον, έχει συγκροτηθεί επιτροπή πολιτών και έχουν οριστεί πρόσωπα επικοινωνίας σύμφωνα με το άρθρο 3 παράγραφος 2 του κανονισμού, η δε προτεινόμενη πρωτοβουλία πολιτών δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης όπως ορίζονται στο άρθρο 2 της ΣΕΕ.
                  
               
                     (8)
                  
                  
                     Η προτεινόμενη πρωτοβουλία πολιτών με τίτλο «Τέρμα στη φορολογική απαλλαγή των αεροπορικών καυσίμων στην Ευρώπη» θα πρέπει επομένως να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η προτεινόμενη πρωτοβουλία πολιτών με τίτλο «Τέρμα στη φορολογική απαλλαγή των αεροπορικών καυσίμων στην Ευρώπη» καταχωρίζεται.
         
         
            Άρθρο 2
            Η παρούσα απόφαση αρχίζει να ισχύει στις 10 Μαΐου 2019.
         
         
            Άρθρο 3
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Τέρμα στη φορολογική απαλλαγή των αεροπορικών καυσίμων στην Ευρώπη», τους οποίους εκπροσωπούν ο κ. Timothée Niels Pierre Jacques GALVAIRE και ο κ. Αναστάσιος ΠΑΠΑΧΡΗΣΤΟΥ, οι οποίοι ενεργούν ως πρόσωπα επικοινωνίας.
         
         
            Βρυξέλλες, 30 Απριλίου 2019.
            
               
                  Για την Επιτροπή
               
               Frans TIMMERMANS
               
                  Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.